सूर्यकांत बाली भारतीय काल गणना को युगाब्द को कुछ अलग नजरिये से देखते है, शायद नवीन काल गणना के अवधारणावादियों से टकराने का जोखिम लेना नहीं चाहते ! स्वतंत्रता के बाद हमने जहाँ अपने कर्मकांड से लेकर अशासकीय-शासकीय व्यवहारों में युगाब्द को छोड़ा, विक्रम सम्वत को छोड़ा, वहीँ शक तथा ईसा सम्वत को अंगीकार कर लिया; परिणाम हमारे सामने है ! यदि ऐसा नहीं होता तो इस देश का नाम शायद ही कोई भारतीय संविधान में ‘इंडिया’ स्वीकार करता ! फिर भी वे एक महत्वपूर्ण बात लिखते है, ‘जिस पौधे को एक खांटी प्रयोग के तहत दुत्कार और कोस कर जगदीश चन्द्र बोस ने पाया कि वह पौधा सूख कर काँटा हो गया और फिर ख़त्म हो गया, वैसे ही पिछले करेब तीन-साढ़े तीन सौ वर्षों से इस देश की प्रतिभा पर शासन करने वाले पश्चिमी विद्वानों, उनके राजनैतिक प्रतिनिधियों और उनके भारतवंशी मानसपुत्रों ने इस देश के कोमल मन को इतना कोसा है, उसे इतना धित्कारा-दुत्कारा है, उसे छोटा समझने को इतना मजबूर किया है, उसे इतना पतित-दें-दरिद्र साबित किया है कि हम भारतवासी अपनी निगाह में खुद ही गिर गए है ! ... तो क्योँ किया गया छल ? ताकि सिद्ध किया जा सके कि भारत एक धर्मशाला है ! यहाँ अंग्रेज आये, मुग़ल आये, तुर्क-अफगान आये, अरब आये, कुषाण आये, हूण आये, शक आये, यवन आये, आर्य भी बाहर से आये ! यह देश किसी एक का नहीं रहा ! जो आता गया, बसता गया ! इस देश की अपनी कोई संस्कृति नहीं, कोई इतिहास नहीं, कोई सभ्यता नहीं ! बस, सब यूं ही चलता रहा ! एक अघटित को इतिहास बनाने का छल इसलिए हुआ ! इसे इतिहास कहें या कूटनीति !’ यहाँ समझा जा सकता है कि नया नाम ‘इंडिया’ पहचान मिटाने का हथियार और महत्वपूर्ण व्यवहार बना !